钦定古今图书集成/明伦汇编/氏族典/第068卷 > 朱胜非
## 钦定古今图书集成/明伦汇编/氏族典/第068卷 > 朱胜非

按《宋史朱胜非传》：“胜非，字藏一，蔡州人。崇宁二年，上
舍登第。靖康元年，为东道副总管，权应天府。金人攻
城，胜非逃去。杨进破敌，胜非复还视事。逾年，诣康王
言，南京为艺祖兴王之地，请幸之以图大计。王即位
南京，建炎改元，试中书舍人，兼权直学士院。二年，除
尚书右丞，迁中书侍郎。三年，上自镇江南幸，留胜非”
经理。未几，命为控扼使，已而拜宣奉大夫、尚书右仆
射。会王渊签书枢密院事兼御营司都统制，内侍复
用事恣横，诸将不悦，谋诬渊结宦官谋反，拥兵至行
宫门外。胜非请高宗逊位，太后抱皇子听政，事乃平。
及上复辟，胜非乞罢政。授观文殿大学士、知洪州，寻
除江西安抚大使兼知江州。绍兴元年，马进陷江州，
侍御史沈与求论“九江之陷，由胜非赴镇太缓”，降授
中大夫，分司南京，江州居住。二年，吕颐浩荐兼侍读，
又荐都督江、淮、荆、浙诸军事胡安国、张跻，交章论罢
之，颐浩力引其入。再除兼侍读，寻拜尚书右仆射、同
中书门下平章事。丁母忧，起复右仆射兼知枢密院
事。会久雨，胜非累章乞免，遂罢。五年，应诏言战守四
事。起知湖州，引疾归。胜非与秦桧有隙，桧得政，胜非
废居八年，卒，谥忠靖。